ยานิโลตินิบมีสรรพคุณ คุณสมบัติอย่างไร
ยานิโลตินิบเป็นยาต้านมะเร็งกลุ่มยับยั้งไทโรซีนไคเนส (Tyrosine kinase inhibitors) มีสรรพคุณยับยั้งการทำงานของเอนไซม์ไทโรซีนไคเนส (Abl tyrosine kinase) โดยเฉพาะ ซึ่งมีบทบาทสำคัญในการกระตุ้นการแบ่งตัวของเซลล์มะเร็งเม็ดเลือดขาวซีเอ็มแอล (Chronic Myelogenous Leukemia)

ยานิโลตินิบมีกลไกการออกฤทธิ์อย่างไร :
ยานิโลตินิบมีกลไกการออกฤทธิ์โดยการเข้าจับกับเอนไซม์ไทโรซีนไคเนส (Abl tyrosine kinase) บนตัวเซลล์มะเร็งเม็ดเลือดขาวซีเอ็มแอล ทำให้เอนไซม์นี้ทำงานไม่ได้ ส่งผลทำให้เซลล์มะเร็งเม็ดเลือดขาวซีเอ็มแอลไม่สามารถแบ่งตัวและเจริญเติบโตได้

ยานิโลตินิบมีรูปแบบการจัดจำหน่ายอย่างไร :
ยานิโลตินิบมีรูปแบบการจัดจำหน่ายเป็นยาเม็ดแคปซูลชนิดแข็ง (Hard capsules) ขนาด 150 และ 200 มิลลิกรัมต่อเม็ด

ยานิโลตินิบมีวิธีใช้ยาอย่างไร :
-  ยานิโลตินิบเป็นยาเคมีบำบัดที่มีรูปแบบเม็ดสำหรับรับประทาน 
-  เป็นยาควบคุมพิเศษที่มีใช้เฉพาะในโรงพยาบาลเท่านั้น  
-  ขนาดยาและวิธีการบริหารยานี้สำหรับผู้ใหญ่อยู่ภายใต้การพิจารณาจากแพทย์ที่มีประสบการณ์รักษาผู้ป่วยมะเร็งเม็ดเลือดขาวเท่านั้น

เมื่อมีการสั่งยาควรแจ้งแพทย์พยาบาลและเภสัชกรอย่างไร :
เมื่อมีการสั่งยาควรแจ้งแพทย์พยาบาลและเภสัชกร ดังนี้
1.  ประวัติแพ้ยา แพ้อาหาร แพ้สารเคมีทุกชนิด
2.  มีโรคประจำตัวต่างๆ รวมทั้งกำลังกินยาใช้ยาอะไรอยู่
3.  ประวัติสุขภาพหรือภาวะโรคที่กำลังเป็นอยู่ในปัจจุบัน
4.  กำลังตั้งครรภ์มีครรภ์ หรือกำลังให้นมบุตร

หากลืมรับประทานยานิโลตินิบควรทำอย่างไร :
กรณีลืมรับประทานยานิโลตินิบ 
-  ให้รับประทานยาทันทีที่นึกขึ้นได้ 
-  แต่หากใกล้กับเวลาที่ต้องรับประทานยานี้มือถัดไปเกินกว่าครึ่งหนึ่งของระยะห่างระหว่างมื้อ คือ เกิน 6 ชั่วโมง จากเวลารับประทานยาปกติ ให้ข้ามมื้อยานี้ที่ลืมไป รอรับประทานยานี้มื้อถัดไปเลยโดยไม่ต้องเพิ่มขนาดยานี้เป็น 2 เท่า

ยานิโลตินิบมีผลไม่พึงประสงค์อย่างไร:
ผลอาการไม่พึงประสงค์จากยา ผลข้างเคียงอาการข้างเคียงของยานิโลตินิบที่พบได้บ่อย เช่น 
-  การคั่งของสารน้ำจนเกิดการบวมน้ำ โดยมักจะบวมน้ำที่ ปลายมือ ปลายเท้า 
-  เกิดท้องมาน 
-  ความดันโลหิตสูง 
-  ปวดศีรษะ 
-  นอนไม่หลับ 
-  รู้สึกอ่อนเพลีย 
-  ซึมเศร้า วิตกกังวล 
-  มึนงง 
-  ผื่นผิวหนังคัน 
-  ผมร่วง 
-  เหงื่อออกกลางคืน 
-  เบื่ออาหาร คลื่นไส้ ท้องร่วงท้องเสีย อาเจียน 
-  ภาวะน้ำตาลในเลือดสูง ระดับฟอสเฟตในเลือดสูง เม็ดเลือดขาวต่ำซึ่งจะเพิ่มความเสี่ยงของการติดเชื้อ ทั้งเชื้อไวรัส แบคทีเรีย เชื้อรา 
-  เกล็ดเลือดต่ำ เลือดจาง ซึ่งเสี่ยงต่อการเกิดภาวะเลือดออก่ายผิดปกติ เอนไซม์การทำงานของตับในเลือดเพิ่มขึ้น
เภสัชวิทยา Pharmacology